5 av 10 eiendommer vil måtte betale eiendomsskatt, beregner Aftenposten.

Oslo Arbeiderparti, med Raymond Johansen i spissen, gikk til valg på å innføre eiendomsskatt i Oslo, med mål om å bedre eldreomsorgen og bygge flere barnehager. Gjentatte ganger i løpet av 2016 sa Johansen at rundt 22 prosent, altså to av ti, skulle betale eiendomsskatt med Arbeiderpartiets forslag, skriver Aftenposten.

LES OGSÅ: Så mange må betale eindomsskatt

Nå skriver avisen at 3 av 10 eiendommer i Oslo har fått tilsendt faktura med eiendomsskatt i inneværende år, og at det kan bli langt flere i de neste to årene. I 2019, det siste året i denne byrådsperioder, vil 5 av 10 eiendommer avkreves skatten, ifølge beregninger Aftenposten har gjort. I beregningene har Aftenposten lagt til grunn en prisstigning på 15 prosent, noe Christian Dreyer i Eiendom Norge er veldig nøkternt.

- Bare for 2017 er det mest sannsynlig med en prisvekst på boliger i Oslo på mellom 19 og 22 prosent, mens Aftenposten har lagt til 15 prosent, sier Dreyer.

Grunnen til at flere vil bli avkrevd eiendomsskatt når boligprisene stiger er at byrådet har bestemt at bunnfradraget, altså summen man trekker fra på boligverdien, skal ligge fast på fire millioner kroner.

Johansen påpeker at Aftenpostens beregninger ikke tar høyde for at prisveksten i Oslo ikke er lik over hele byen, og sier at det ikke nødvendigvis vil gi utslag i det totale antallet som får eiendomsskatt.

– I valgkampen viste vi til at om lag 50.000 av Oslos 252.000 boliger ville få eiendomsskatt i 2016, altså 22 prosent. Når Aftenposten legger til grunn tallet på eiendommer og ikke boliger blir andelen som må betale høyere, blant annet fordi det kan være flere boliger pr. eiendom, som for eksempel et borettslag kan ha 500 leiligheter, skriver Johansen i en e-post til Aftenposten.